Author: Ulassai

Sa columba fuida

                   1.
Sa columba ti fuet da-e manu
sa tua vigilanzia est debadas.
Si non sunu sas pumas chirchinadas,
s'occupamentu tou tott'est vanu.

                   2.
Tott'est vanu su tou occupamentu:
cando bi pensas pianghes e suspiras.
Dì e notte la tentas e la miras
e ti ch'iscappat in d'unu momentu.
Cantu piùs li das avvertimentu
sas boghes tuas no sun iscultadas.

                   3.
Iscultadas non sun sas boghes tuas.
Custu chi ti naro est infallibile.
E a mie mi paret impossibile
chi a su chi cheres tue la redùas,
ca sempre sas intenziones suas
continu meda occultas sun bistadas.

                  4.
Meda occultas istesin de continu,
non l'has connotta mai né proada,
s'est chi la cheres tenner guardada
pone sas postas in dogni camminu,
mentres sas avvertenzias mischinu
han a esser in niente resultadas.

                  5.
Resultadas han a esser in niente,
vanas sunu sas tuas avvertenzias
e sunu giaras sas isperienzias
chi sempr'has consizzad'inutilmente.
Pònela in d'una grutta frequente
cun sas isperas e portas serradas.

                  6.
Pro chi tue li serres dogni ispera
ti brullat oe, non bistat a crasa.
De la riprender mediu no hasa,
in la curregger non tenes manera.
Tue tenes s'astuzia fiera
e issa piùs trassas avanzadas.

                    7.
Sende ch'est piùs nobile in sas trassas
no nde ses mai mere né padronu.
Già chi no ti nde podes fagher bonu,
a mala gana bolare la lassas.
Si a ue abitat issa tue passas
incontras sas ispinas semenadas.

                    8.
Semenadas incontras sas ispinas,
pro chi tue la chirches non l'agattas.
Mai senza disastru ti riscattas
si a ue abitat issa t'incamminas,
paschet in ispiaggias marettinas
chi sun da-e dognunu rispettadas.

                    9.
A logos rispettados non b'avansas
pro chi no tenzas calchi mala sorte,
ca tott'est arriscaredi a sa morte
piùs che pergiudiziu no accansas.
Si de la curreggire t'affiansas
pro issa sun bideas reprovadas.

                     10.
Reprovadas bideas sun pro issa.
Lassal'andare, bistadi chietu,
s'est chi la cheres tenner a oretu
no iscultes né pesperos né missa,
si ti podet transire sa promissa
de sas beffes chi tenes preparadas.

                     11.
Si sas beffes no cheres aggradescher
(pro no benner govard'in custu mundu),
segacheli sas alas da-e fundu,
no li lessas pinnìas piùs crescher
Pesadi chitto innanti de abrescher,
corcadi tardu a oras feriadas.

                    12.
Corcadi tardu a feriadas oras,
né t'ingannet su sonnu su manzanu;
tando has a toccare cun sa manu
sas ispias chi tenes traitoras;
cuddas chi piùs vantas e onoras
ti faghene birgonzas e risadas.

                    13.
Risadas fattendedi e birgonzas
sas chi presumin de ti rispettare,
si tenzerana limba a faeddare
zertas pedras chi sunu testimonzas,
tian a narrer: fide non supponzas
in algunas chi tenes cunfidadas.

                  14.
Sas cunfidadas minores e mannas
contr'a tie han dadu mala ‘orta.
Onestade partida e fide morta
cantas domos traighes e ingannas.
Sas chi paren purissimas Susannas,
cun ingannu pro te sun impignadas.

                  15.
Pro finis: nobilesas e onores
in materia tale, non presumas.
Segali o arrasali sas pumas,
o lassala a sos solitos astores.
Già l'has bidu chi sun macchiores
fin'a-i como sas massimas usadas.